ananddey/assamese-wiki-corpus huggingface dataset:
ঔপনিৱেশিকতাবাদ

ঔপনিৱেশিকতাবাদ হৈছে এটা বিদেশী গোটৰ দ্বাৰা আন এখন ভূখণ্ড, প্ৰাকৃতিক সম্পদ আৰু জনসাধাৰণৰ ওপৰত নিয়ন্ত্ৰণ স্থাপন। উপনিৱেশবাদীয়সকলে উপনিৱেশাধীন অঞ্চলৰ ৰাজনৈতিক আৰু জনজাতীয় শক্তিৰ ওপৰত নিয়ন্ত্ৰণ কৰে। ই সাধাৰণতে এখন সাম্ৰাজ্যবাদী প্ৰকল্প হিচাপে বিকাশ লাভ কৰে যদিও, ইয়াৰ এটা ৰূপ হৈছে বসতি ঔপনিৱেশিকতা, য'ত উপনিৱেশবাদী মেট্ৰোপ'লৰ পৰা অহা লোকে কোনো এটা ভূখণ্ড দখল কৰি পূৰ্বৰ স্থানীয় জনসংখ্যাক আংশিক বা সম্পূৰ্ণ ৰূপে স্থানচ্যুত কৰাৰ মনোবৃত্তিৰে বাস কৰে।

ঔপনিৱেশিকতা এক বিশেষ ধাৰণা হিচাপে বিকাশ লাভ কৰে ইউৰোপীয় উপনিৱেশবাদী সাম্ৰাজ্যসমূহৰ ক্ষেত্ৰত, যিয়ে পঞ্চদশ শতিকাৰ পৰা বিংশ শতিকাৰ মধ্যভাগত পৃথিৱীজুৰি বিস্তৃতি লাভ কৰিছিল। ১৮০০ চনৰ ভিতৰতে পৃথিৱীৰ ৩৫% ভূমি আৰু প্ৰথম বিশ্বযুদ্ধ আৰম্ভ হোৱাৰ সময়ছোৱাত ৮৪% ভূমি ঔপনিৱেশিকৰ নিয়ন্ত্ৰণত আছিল। ইউৰোপীয় ঔপনিৱেশিকতাই বণিকবৃত্তি, বৈধ বাণিজ্য কোম্পানী আৰু ঔপনিৱেশিক শক্তিৰ ধাৰণা প্ৰয়োগ কৰি উপনিৱেশবাসীক সমাজ-অৰ্থনৈতিকভাৱে পৰ-চিহ্নিত আৰু অধীন হিচাপে ৰাখিছিল। এইবোৰ হৈছে আধুনিক জীৱন-নীতিৰ দ্বাৰা লিংগ পৰিচয়, লিংগীয় শ্ৰেণীবিভাগ, জাতিগত বৈষম্য, অক্ষমতা, আৰু শ্ৰেণীৰ আধাৰত গঢ় দিয়া পৰস্পৰসংযুক্ত হিংসা আৰু বৈষম্যৰ উদাহৰণ। ঔপনিবেশিকতা সাধাৰণতে এটা সভ্যতা প্ৰদানৰ দায়িত্ব হিচাপে ন্যায়সঙ্গত কৰা হৈছিল, য'ত ভূমি আৰু জীৱন সংস্কাৰ কৰাৰ ওপৰত অধিকাৰ আৰু উৎকৃষ্টতাৰ বিশ্বাস আছিল, আৰু এইবোৰ বিশ্বাস প্ৰায়ে খ্ৰীষ্টান মিছনৰ ধাৰণাত আকৰ্ষিত আছিল।

এই গভীৰ প্ৰভাৱৰ ফলত পৃথিৱীৰ বিভিন্ন প্ৰান্তত আৰু ইতিহাসৰ বিভিন্ন পৰ্যায়ত ঔপনিবেশিকতাৰ বিভিন্ন উদাহৰণ পৰিচিত হৈছে। ই আৰম্ভ হৈছিল উপনিৱেশ স্থাপনৰ দ্বাৰা, য'ত মূলভূমি আৰু উপনিৱেশৰ মাজত মৌলিক বিভাজন স্থাপন কৰা হৈছিল।

তথ্যসূত্ৰ

শ্ৰেণী:সমাজ বিজ্ঞান
শ্ৰেণী:ৰাজনীতি
প্ৰেম অমৃতৰ নদী

প্ৰেম অমৃতৰ নদী হৈছে অসমৰ গল্পকাৰ, সাহিত্যিক, নাট্যকাৰ, ঔপন্যাসিক চৈয়দ আব্দুল মালিকৰ দ্বাৰা লিখিত এখনি বিশিষ্ট উপন্যাস। মহাপুৰুষ শ্ৰীমন্ত মাধৱদেৱৰ জীৱন, আদৰ্শ আৰু কৰ্মৰাজীৰ আখ্যানেই এই গ্ৰন্থখনৰ মূল আধাৰ। ১৯৯৯ চনত এই উপন্যাসখন প্ৰকাশিত হৈছিল।

গ্ৰন্থকাৰৰ চমু পৰিচয়

চৈয়দ আব্দুল মালিক (১৯১৯-২০০০) অসমীয়া সাহিত্যৰ এজন বিশিষ্ট গল্পকাৰ, ঔপন্যাসিক, নাট্যকাৰ আৰু কবি। তেওঁ ২৫ খনৰো অধিক গল্প সংকলন, ৫০ খনতকৈ অধিক উপন্যাস, পাঁচখন কবিতা সংকলন, তিনিখন শিশু সাহিত্য আৰু ২০খন মঞ্চ অনাতাঁৰ নাট আৰু অলেখ প্ৰবন্ধ ৰচনা কৰিছিল। তেওঁ ১৯৭৭ চনত অসম সাহিত্য সভাৰ সভাপতি হয়। তেওঁ "অঘৰী আত্মাৰ কাহিনী" উপন্যাসৰ বাবে ১৯৭২ চনত সাহিত্য অকাডেমি বঁটা লাভ কৰাৰ উপৰিও ১৯৯২ চনত অসম উপত্যকা বঁটা, ১৯৯৯ চনত শংকৰদেৱ বঁটা আৰু পদ্মশ্ৰী, পদ্মভূষণ সন্মান লাভ কৰে। চৈয়দ আব্দুল মালিকৰ আন এখন গুৰুত্বপূৰ্ণ উপন্যাস ধন্য নৰ তনু ভালত মহাপুৰুষ শ্ৰীমন্ত শংকৰদেৱৰ জীৱন-আখ্যান সন্নিৱিষ্ট হৈছে।

উপন্যাসৰ সংক্ষিপ্ত বিৱৰণ

মহাপুৰুষ শ্ৰী মন্ত মাধৱদেৱ আছিল মহাপুৰুষ শ্ৰীমন্ত শংকৰদেৱৰ পৰম শিষ্য। সাংসাৰিক আৱেগ তথা বান্ধোনৰ পৰা মুক্ত হৈ মাধৱদেৱে কিদৰে আত্ম-উপলব্ধিৰ অন্বেষণ কৰিছিল, সেই বিৱৰণ এই উপন্যাসখনত তুলি ধৰা হৈছে। ব্যক্তিত্বসম্পন্ন মাধৱদেৱৰ চিন্তাজগত আৰু আদৰ্শক মালিকৰ এই উপন্যাসখনে উপস্থাপন কৰিবলৈ প্ৰয়াস কৰিছে।

তথ্যসূত্ৰ

শ্ৰেণী:অসমীয়া গ্ৰন্থ
শ্ৰেণী:অসমীয়া উপন্যাস
ইউনিচ গেচন

ইউনিচ এলিজাবেথ চাৰগাইচন (১৭ মাৰ্চ ১৯২৮ – ৮ জুন ২০১৮), যাক পেছাদাৰীভাৱে ইউনিচ গেচন নামেৰে জনা যায়, এগৰাকী ইংৰাজ অভিনেত্ৰী আছিল। তেওঁ প্ৰথম দুখন জেমছ বণ্ডৰ বোলছবি (ড° নো আৰু ফ্ৰম ৰাছিয়া উইথ লাভ)ত জেমছ বণ্ডৰ প্ৰেমিকা চিলভিয়া ট্ৰেন্সৰ চৰিত্ৰত কৰা অভিনয়ৰ বাবে সৰ্বাধিক পৰিচিত আৰু সেয়েহে তেওঁক প্ৰথম "বণ্ড গাৰ্ল" বুলি গণ্য কৰা হয়। দুখনকৈ বোলছবিত এই ভূমিকাত অৱতীৰ্ণ হোৱা তেওঁ আছিল একমাত্ৰ অভিনেত্ৰী, যেতিয়ালৈকে প্ৰায় ৬০ বছৰৰ পাছত লেয়া চেডুৱে স্পেক্টৰ আৰু নো টাইম টু ডাইত অভিনয় কৰা নাছিল।

আদি জীৱন

গেচন আৰু তেওঁৰ যমজ ভগ্নী পেট্ৰিচিয়া ১৯২৮ চনত ক্ৰয়ডনত জন আৰু মাৰিয়া চাৰগাইচনৰ ঘৰত জন্মগ্ৰহণ কৰিছিল। তেওঁৰ পিতৃ এজন অসামৰিক বিষয়া আছিল। পৰিয়ালটো লণ্ডনৰ ষ্ট্ৰীথামৰ নিবাসী আছিল যদিও পিছলৈ তেওঁলোক ছাৰেৰ পাৰ্লি আৰু তাৰ পিছত গ্লাছগোত বসবাস কৰিছিল আৰু শেষত এডিনবাৰ্গত নিগাজিকৈ থাকিবলৈ লয়। তাত তেওঁ এডিনবাৰ্গ একাডেমীত অধ্যয়ন কৰিছিল আৰু অপেৰা সংগীতৰ শিক্ষা গ্ৰহণ কৰিছিল।

কৰ্মজীৱন

গেচনে হেমমাৰ হৰৰ বোলছবি দ্য ৰিভেঞ্জ অৱ ফ্ৰাংকেনষ্টাইনত এক গুৰুত্বপূৰ্ণ চৰিত্ৰত অভিনয় কৰিছিল। ইয়াৰ উপৰি তেওঁ টিভি ধাৰাবাহিক দ্য চেইণ্ট (য’ত ভৱিষ্যতৰ জেমছ বণ্ড ৰজাৰ মূৰে অভিনয় কৰিছিল) আৰু দ্য এভেঞ্জাৰ্ছত ভূমুকি মাৰিছিল। তেওঁ ১৯৬২ চনৰ লণ্ডনৰ মঞ্চ নাট দ্য চাউণ্ড অৱ মিউজিকত বেৰোনেছ এলছা শ্ৰায়েডাৰৰ চৰিত্ৰত অভিনয় কৰিছিল। সেই সময়ছোৱাতে তেওঁ প্ৰথম দুখন বণ্ড বোলছবি ড° নো আৰু ফ্ৰম ৰাছিয়া উইথ লাভৰ দৃশ্যগ্ৰহণো সম্পন্ন কৰিছিল। তেওঁ লণ্ডনৰ থিয়েটাৰত নিয়মিতভাৱে সক্ৰিয় আছিল আৰু ১৯৭১ চনত কমেডী নাটক দ্য গ্ৰাছ ইজ গ্ৰীনাৰত অভিনয় কৰিছিল। নব্বৈৰ দশকৰ আৰম্ভণিতে গেচনে ষ্টিফেন চণ্ডহেইমৰ ইনটু দ্য উডছত আইতাকৰ চৰিত্ৰত অভিনয় কৰিছিল।

ব্যক্তিগত জীৱন

গেচনে ১৯৫৩ চনত লেখক লেই ভেন্সৰ সৈতে বিবাহপাশত আবদ্ধ হৈছিল। তেওঁলোকৰ এই বিবাহ আমেৰিকাৰ টেলিভিছন ধাৰাবাহিক ব্ৰাইড এণ্ড গ্ৰুমত প্ৰদৰ্শিত হৈছিল। ১৯৫৯ চনত তেওঁলোকৰ বিচ্ছেদ ঘটে আৰু ১৯৬৮ চনত তেওঁ মঞ্চ আৰু চলচ্চিত্ৰ অভিনেতা ব্ৰায়ান জেকচনক বিয়া কৰায়। দহবছৰীয়া বৈবাহিক জীৱনৰ অন্তত বিচ্ছেদ হোৱাৰ পূৰ্বে গেচন আৰু জেকচনৰ এজনী কন্যা সন্তান জন্ম হৈছিল। তেওঁলোকৰ কন্যা কাটে পৰৱৰ্তী সময়ত ১৯৯৫ চনৰ বণ্ড বোলছবি গ'ল্ডেন আইৰ কেচিনো দৃশ্যত অভিনয় কৰিছিল। ২০১৮ চনৰ ৮ জুনত ৯০ বছৰ বয়সত গেচনৰ মৃত্যু হয়।

তথ্যসূত্ৰ

বাহ্যিক সংযোগ

Eunice Gayson at the British Film Institute

শ্ৰেণী:ইংৰাজী চলচ্চিত্ৰৰ অভিনেত্ৰী
চন্দ্ৰ ভাৰতী

চন্দ্ৰ ভাৰতী (১৫২৫-১৫৭৮) ষোড়শ শতিকাৰ অসমৰ এগৰাকী কবি, সাহিত্যিক আৰু সংস্কৃত ব্যাকৰণত পাণ্ডিত্য থকা ব্যক্তি৷ তেওঁ তেতিয়াৰ কামৰূপৰ বৰপেটা অঞ্চলৰ লোক। ব্ৰহ্মপুত্ৰৰ লগত সংলগ্ন ৰাজদুৱাৰৰ পাহাৰৰ ওপৰত থকা শিলৰ ফলকত এই পাহাৰটো চন্দ্ৰ ভাৰতীৰ বাসস্থান বুলি দাবী কৰা হৈছে।

পৰিয়াল

তেওঁৰ পত্নীৰ নাম আছিল তাৰা দেৱী। তেওঁলোকৰ পুত্ৰ ভট্টদেৱক "অসমীয়া গদ্যৰ পিতৃ" বুলি জনা যায়।

তথ্য সূত্ৰ

শ্ৰেণী:মৃত ব্যক্তি
শ্ৰেণী:কবি
শ্ৰেণী:অসমীয়া কবি
মিকেলা লুপু

মিকেলা লুপু (ইংৰাজী: Mikaela Lupu; জন্ম: ১৬ ছেপ্টেম্বৰ ১৯৯৫) এগৰাকী মলডোভাত জন্মগ্ৰহণ কৰা পৰ্তুগীজ অভিনেত্ৰী। তেওঁ পৰ্তুগীজ টেলিভিছন জগতত নিজৰ অভিনয় দক্ষতাৰ বাবে জনপ্ৰিয়তা লাভ কৰিছে। বিশেষকৈ টেলিনোভেলা মোৰাংগোছ কম আচ্যুকাৰত টেৰেছা আৰু আ ইম্পোষ্টোৰাত ছফিয়া ফণ্টেছ চৰিত্ৰত কৰা অভিনয়ৰ বাবে তেওঁ অধিক পৰিচিত।

প্ৰাৰম্ভিক জীৱন

মিকেলা লুপুৰ জন্ম মলডোভাত হৈছিল আৰু প্ৰায় পাঁচ বছৰ বয়সত তেওঁ পৰিয়ালৰ সৈতে পৰ্তুগাললৈ স্থানান্তৰিত হৈছিল। তাতেই তেওঁ ডাঙৰ হয় আৰু শিক্ষাজীৱন সম্পূৰ্ণ কৰে। সৰুৰপৰা তেওঁ অভিনয়ৰ প্ৰতি গভীৰ আগ্ৰহ প্ৰকাশ কৰিছিল আৰু সাংস্কৃতিক কাৰ্যসূচীত অংশগ্ৰহণ কৰিছিল। এই আগ্ৰহে পৰৱৰ্তী সময়ত তেওঁক অভিনয় ক্ষেত্ৰত আগবাঢ়িবলৈ উৎসাহিত কৰে।

কেৰিয়াৰ

লুপুৱে ২০১১ চনত নিজৰ অভিনয় কেৰিয়াৰ আৰম্ভ কৰে। তেওঁ মোৰাংগোছ কম আচ্যুকাৰত টেৰেছা নামৰ চৰিত্ৰত অভিনয় কৰে, যি এগৰাকী এনৰেক্সিয়া সমস্যাত ভোগা ছোৱালী। এই চৰিত্ৰটোৱে তেওঁক ব্যাপক জনপ্ৰিয়তা প্ৰদান কৰে আৰু টেলিভিছন জগতত এক সুদৃঢ় স্থান দিবলৈ সহায় কৰে।

তাৰ পাছত ২০১৩ চনত তেওঁ মুণ্ডো অ কণ্ট্ৰাৰিঅত চিলা মেডেইৰোছ নামৰ চৰিত্ৰত অভিনয় কৰে। ইয়াৰ উপৰি তেওঁ অ বেইজো ড’ এছকৰ্পিও আৰু অছ ফিলহছ ড’ ৰক আদি টেলিভিছন অনুষ্ঠানতো অভিনয় কৰি নিজৰ প্ৰতিভা প্ৰদৰ্শন কৰে। তেওঁ বিভিন্ন ধৰণৰ চৰিত্ৰ ৰূপায়ণ কৰি নিজৰ বহুমুখী অভিনয় ক্ষমতা প্ৰমাণ কৰিছে।

ব্যক্তিগত জীৱন

২০১৭ চনত তেওঁ পৰ্তুগীজ অভিনেতা নুনো লোপেছৰ সৈতে থকা সম্পৰ্কৰ কথা ৰাজহুৱা কৰে। এই সম্পৰ্কটো মিডিয়াত যথেষ্ট আলোচনা লাভ কৰিছিল। যদিও কিছুসময়ৰ পাছত তেওঁলোকৰ মাজত বিচ্ছেদ ঘটে, তথাপি এই বিষয়টো তেওঁলোকৰ ব্যক্তিগত জীৱনৰ এক গুৰুত্বপূৰ্ণ অধ্যায় হিচাপে গণ্য কৰা হয়।

চলচ্চিত্ৰপঞ্জী

চলচ্চিত্ৰ

বছৰ
শিৰোনাম
চৰিত্ৰ
টোকা

২০১৭
O Dia da Exaltação

মাৰিয়া দা কনচেইচাও
চুটি ছবি

২০১৮
Adelaide
জুলাই পািক্সাও

২০১৯

Calcamar
লিয়া
চুটি ছবি

টেলিভিছন

বছৰ
শিৰোনাম
চৰিত্ৰ
টোকা

২০১১–২০১২
Morangos com Açúcar

টেৰেছা ছোয়াৰেছ
৯ম ছিজন

২০১৩
1 + 1

মাৰ্টা

Mundo ao Contrário
চিলা মেডেইৰোছ

২০১৪
Os Filhos do Rock

ছোৱালী

O Beijo do Escorpião
মাৰিয়া চাণ্টছ

২০১৫
Jardins Proibidos

কাৰ্লোটা

২০১৬
Dentro
ছোৰায়া

২০১৬–২০১৭

A Impostora
ছফিয়া ফণ্টেছ

২০১৭
Vidago Palace

কাৰ্লোটা

২০১৯
Teorias da Conspiração
ফেলিপা

২০২০

Nazaré
ভানিয়া

তথ্যসূত্ৰ

বাহ্যিক সংযোগ

শ্ৰেণী:পৰ্তুগালৰ ব্যক্তি
শ্ৰেণী:অভিনেত্ৰী
লাল বাহাদুৰ শাস্ত্ৰী ৰাষ্ট্ৰীয় প্ৰশাসন একাডেমী

লাল বাহাদুৰ শাস্ত্ৰী ৰাষ্ট্ৰীয় প্ৰশাসন একাডেমী (ইংৰাজী: Lal Bahadur Shastri National Academy of Administration, সংক্ষেপে LBSNAA) ভাৰতত সাৰ্বজনিক নীতি আৰু লোক প্ৰশাসনৰ প্ৰশিক্ষণ প্ৰতিষ্ঠান। কেন্দ্ৰীয় চৰকাৰৰ দ্বাৰা পৰিচালিত এই একাডেমীখন উত্তৰাখণ্ডৰ মুচৌৰীত অৱস্থিত। ভাৰতীয় প্ৰশাসনিক সেৱা, ভাৰতীয় পুলিচ সেৱা, ভাৰতীয় বন সেৱা আৰু অন্যান্য গ্ৰুপ-A কেন্দ্ৰীয় সেৱাসমূহৰ অসামৰিক সেৱাৰ প্ৰাধিকাৰীসকলক প্ৰশিক্ষণ প্ৰদান কৰা একাডেমীখনৰ মুখ্য উদ্দেশ্য। ভাৰতীয় প্ৰশাসনিক সেৱাৰ প্ৰশিক্ষিত প্ৰাধীকাৰীসকলক দিল্লীত অৱস্থিত জৱাহৰলাল নেহৰু বিশ্ববিদ্যালয়ৰ পৰা লোক ব্যৱস্থাপনা বিষয়ত স্নাতকোত্তৰ ডিগ্ৰী প্ৰদান কৰা হয়। ভাৰতত প্ৰথম শ্ৰেণীৰ অসামৰিক সেৱাৰ প্ৰাধিকাৰীসকলক সংঘ লোক সেৱা আয়োগ দ্বাৰা পৰিচালিত প্ৰতিযোগিতামূলক অসামৰিক সেৱা পৰীক্ষাৰ জৰিয়তে নিৰ্বাচিত কৰা হয়। পৰীক্ষাত উত্তীৰ্ণ হোৱা প্ৰাধিকাৰীসকলে লাল বাহাদুৰ শাস্ত্ৰী ৰাষ্ট্ৰীয় প্ৰশাসন একাডেমীত চাৰিমহীয়া আধাৰ পাঠ্যক্ৰম গ্ৰহণ কৰে। ইয়াৰ পাছত ভাৰতীয় প্ৰশাসনিক সেৱাৰ প্ৰাধিকাৰীসকলে এই একাডেমীখনত তেওঁলোকৰ বৃত্তিগত প্ৰশিক্ষণ আৰম্ভ কৰে।

সঞ্চালকসকল

ক্ৰমিক নং নাম কাৰ্যকালৰ আৰম্ভ কাৰ্যকাল শেষ সেৱা সংবৰ্গ
২৬ শ্ৰীনিৱাস আৰ. কাটিকিথালা ৫ ছেপ্টেম্বৰ ২০২১ ... আই এ এছ গুজৰাট
২৫ লোক ৰঞ্জন ১৫ এপ্ৰিল ২০২১ ৪ ছেপ্টেম্বৰ ২০২১ আই এ এছ ত্ৰিপুৰা
২৪ সঞ্জীৱ চোপ্ৰা ১ জানুৱাৰী ২০১৯ ৩১ মাৰ্চ ২০২১ আই এ এছ পশ্চিম বঙ্গ
২৩ উপমা চৌধাৰী ১১ ডিচেম্বৰ ২০১৬ ৩১ ডিচেম্বৰ ২০১৮ আই এ এছ হিমাচল প্ৰদেশ
২২ ৰাজীৱ কাপুৰ ১ মাৰ্চ ২০১৪ ৯ ডিচেম্বৰ ২০১৬ আই এ এছ উত্তৰ প্ৰদেশ
২১ পদ্মবীৰ সিং ২ ডিচেম্বৰ ২০১০ ২৮ ফেব্ৰুৱাৰী ২০১৪ আই এ এছ মধ্য প্ৰদেশ
২০ ৰুদ্ৰ গঙ্গাধৰণ ৬ এপ্ৰিল ২০০৬ ২ ছেপ্টেম্বৰ ২০০৯ আই এ এছ কেৰালা
১৯ ডি. এছ. মাথুৰ ২৯ অক্টোবৰ ২০০৪ ৬ এপ্ৰিল ২০০৬ আই এ এছ মধ্য প্ৰদেশ
১৮ বিনোদ কুমাৰ ২০ জানুৱাৰী ২০০৩ ১৫ অক্টোবৰ ২০০৪ আই এ এছ নাগালেণ্ড
১৭ ৱাজাহাট হাবিবুল্লা ৮ নৱেম্বৰ ২০০০ ১৩ জানুৱাৰী ২০০৩ আই এ এছ জম্মু আৰু কাশ্মীৰ
১৬ বি. এছ. বাশৱান ৬ অক্টোবৰ ১৯৯৬ ৮ নৱেম্বৰ ২০০০ আই এ এছ মধ্য প্ৰদেশ
১৫ এন. চি. ছাক্সেনা ২৫ মে' ১৯৯৩ ৬ অক্টোবৰ ১৯৯৬ আই এ এছ উত্তৰ প্ৰদেশ
১৪ বি. এন. যুগান্ধৰ ২৬ মে' ১৯৮৮ ২৫ জানুৱাৰী ১৯৯৩ আই এ এছ অন্ধ্ৰ প্ৰদেশ
১৩ আৰ. এন. চোপ্ৰা ৬ জুন ১৯৮৫ ২৯ এপ্ৰিল ১৯৮৮ আই এ এছ মধ্য প্ৰদেশ
১২ কে. ৰামানুজন ২৭ ফেব্ৰুৱাৰী ১৯৮৪ ২৪ ফেব্ৰুৱাৰী ১৯৮৫ আই এ এছ বিহাৰ
১১ আৰ. কে. শাস্ত্ৰী ৯ নৱেম্বৰ ১৯৮২ ২৭ ফেব্ৰুৱাৰী ১৯৮৪ আই এ এছ ৰাজস্থান
১০ আই. চি. পুৰী ১৬ জুন ১৯৮২ ১১ অক্টোবৰ ১৯৮২ আই এ এছ পঞ্জাব
৯ পি. এছ. অপ্পু ২ আগষ্ট ১৯৮০ ১ মাৰ্চ ১৯৮৩ আই এ এছ বিহাৰ
৮ জি. চি. এল. জনেজা ২৩ জুলাই ১৯৭৭ ৩০ জুন ১৯৮০ আই এ এছ উৰিষ্যা
৭ বি. চি. মাথুৰ ১৭ মে' ১৯৭৭ ২৩ জুলাই ১৯৭৭ আই এ এছ উৰিষ্যা
৬ ৰাজেশ্বৰ প্ৰসাদ ১১ মে' ১৯৭৩ ১১ এপ্ৰিল ১৯৭৭ আই এ এছ উত্তৰ প্ৰদেশ
৫ ডি. ডি. সাথী ১৯ মাৰ্চ ১৯৬৯ ১১ মে' ১৯৭৩ আই চি এছ -
৪ কে. কে. দাস ১২ জুলাই ১৯৬৮ ২৪ ফেব্ৰুৱাৰী ১৯৬৯ আই চি এছ -
৩ এম. জি. পিম্পুটকাৰ ৪ ছেপ্টেম্বৰ ১৯৬৫ ২৯ এপ্ৰিল ১৯৬৮ আই চি এছ -
২ এছ .কে. দত্ত ১৩ আগষ্ট ১৯৬৩ ২ জুলাই ১৯৬৫ আই চি এছ -
১ এ. এন. ঝা ১ ছেপ্টেম্বৰ ১৯৫৯ ৩০ ছেপ্টেম্বৰ ১৯৬২ আই চি এছ -

বাহ্যিক সংযোগ

শ্ৰেণী:ভাৰতৰ শৈক্ষিক প্ৰতিষ্ঠান
লোকপ্ৰিয় গোপীনাথ বৰদলৈ আঞ্চলিক মানসিক স্বাস্থ্য প্ৰতিষ্ঠান

ভাৰতবৰ্ষত ব্ৰিটিছৰ আগমণৰ পৰাহে মানসিকভাৱে অসুস্থ লোকক আনৰপৰা আঁতৰাই ৰখাৰ উদ্দেশ্যে ফাটেকত থোৱাৰ ব্যৱস্থা কৰা হৈছিল। বৰ্তমান ৮১ একৰ মাটিকালিৰ এই প্ৰতিষ্ঠানটোত মুঠ ৩৩৬ জন পুৰুষ-মহিলাৰ বাবে পৃথক পৃথক থকাৰ ব্যৱস্থা, চিকিৎসক-কৰ্মচাৰীৰ বাবে আৱাস, পেথ’ল’জিকেল পৰীক্ষাগাৰ, পুথিভঁৰাল, পুনৰ্সংস্থাপন বিভাগ আদিৰ সুবিধা আছে । Psychiatry, Psychiaric nursing আদি বিষয়ত গুৱাহাটী বিশ্ববিদ্যালয়ৰ অধীনত পি.জি. আৰু এম.ফিল. পাঠ্যক্ৰমো অন্তৰ্ভুক্ত কৰা হৈছে আৰু এই বছৰৰ পৰা Clinical Psychiatry course ৰ বাবেও অনুমোদন লাভ কৰা হৈছে ।

ইতিহাস

১৮৭৬ চনত ব্ৰিটিছে ঢাকা পগলা ফাটেকৰ পৰা সেই অঞ্চলৰ ৰোগীসকলক স্থানান্তৰ কৰি স্থানীয় লোকৰ সুবিধাৰ্থে তেজপুৰতে এখন পগলা ফাটেক স্থাপন কৰিছিল।

তথ্য সূত্ৰ

বহি:সংযোগ

লোকপ্ৰিয় গোপীনাথ বৰদলৈ আঞ্চলিক মানসিক স্বাস্থ্য প্ৰতিষ্ঠানৰ আনুষ্ঠানিক ৱেবচাইট

শ্ৰেণী:অসমৰ গৱেষণা প্ৰতিষ্ঠানসমূহ‎
শ্ৰেণী:তেজপুৰ‎
শ্ৰেণী:অসমৰ চিকিৎসালয়
হিজাব আৰু শালীনতা বিধেয়ক

হিজাব আৰু শালীনতা বিধেয়ক (ফাৰ্চী: لایحه عفاف و حجاب) আনুষ্ঠানিকভাৱে শালীনতা আৰু হিজাব সংস্কৃতিৰ প্ৰসাৰৰ জৰিয়তে পৰিয়ালক সহায় কৰাৰ বিধেয়ক (ফাৰ্চী: لایحه حمایت از خانواده از طریق ترویه فرهنگ عفاف و حجاب) আছিল ইৰানত হিজাবৰ বাবে এক পৰিকল্পিত বিধেয়ক।

এই বিধেয়কখন নিৰ্দেশনা টহল বন্ধ হোৱাৰ পিছত আৰু ‘মহিলা, জীৱন, স্বাধীনতা’ আন্দোলনৰ মাজতে ইৰানৰ ন্যায়পালিকাৰ দ্বাৰা খচৰা প্ৰস্তুত কৰা হৈছিল। চৈয়দ ইব্ৰাহিম ৰাইছীৰ চৰকাৰে ইয়াক ইছলামিক পৰামৰ্শদাতা সভা (মাজলিছ)লৈ প্ৰেৰণ কৰে। অৱশেষত ইয়াক মাজলিছে গৃহীত কৰে যদিও উচ্চতম ৰাষ্ট্ৰীয় নিৰাপত্তা পৰিষদৰ দ্বাৰা বিধেয়কখন স্থগিত ৰখাৰ বাবে ই আনুষ্ঠানিক আইনত পৰিণত নহ’ল।

২০২৪ চনৰ অক্টোবৰ মাহত খবৰ ওলাইছিল যে কেন্দ্ৰীয় চহৰ ইছফাহানত হিজাব পৰিধান নকৰা মহিলাসকলে কৰ্তৃপক্ষৰ পৰা ভাবুকিপূৰ্ণ টেক্সট বাৰ্তা লাভ কৰিছিল, য’ত কোৱা হৈছিল যে তেওঁলোকে পুনৰ হিজাব নোহোৱাকৈ বাহিৰলৈ ওলাই গ’লে তেওঁলোকৰ বিৰুদ্ধে গোচৰ চলোৱা হ’ব।

বিৱৰণ

বিধেয়কখনৰ ৫টা অনুচ্ছেদ আৰু ৭৪টা অধ্যায় আছে।
এই আইনে ইৰান চৰকাৰক হিজাবৰ নিয়ম মানি চলিবলৈ ব্যৰ্থ হোৱা ব্যক্তি আৰু ব্যৱসায়ী প্ৰতিষ্ঠানক জৰিমনা আৰু কাৰাদণ্ড বিহাৰ কৰ্তৃত্ব প্ৰদান কৰে। ই হিজাব নিয়ম উলংঘা কৰা মহিলাসকলৰ ওপৰত অধিক শাস্তি আৰোপ কৰে, যাৰ ভিতৰত ১০/১৫ বছৰ পৰ্যন্ত কাৰাদণ্ড বা ১৬৫ আৰু ১৬৮ নিযুত টোমান পৰ্যন্ত আৰ্থিক জৰিমনা অন্তৰ্ভুক্ত।

মহিলাৰ অধিকাৰৰ ওপৰত ইয়াৰ প্ৰতিবন্ধকতা, প্ৰকাশৰ স্বাধীনতা, একত্ৰিত হোৱা আৰু ৰাজহুৱা জীৱনত অংশগ্ৰহণ কৰাৰ স্বাধীনতা খৰ্ব কৰাৰ লগতে প্ৰণালীবদ্ধ লিংগ বৈষম্যক প্ৰশ্ৰয় দিয়াৰ বাবে বিধেয়কখন ব্যাপকভাৱে সমালোচিত হৈছে। আন্তঃৰাষ্ট্ৰীয় মানৱাধিকাৰ সংগঠন আৰু বিভিন্ন চৰকাৰে এই আইনখনক গৰিহণা দি যুক্তি দিছে যে ই আন্তঃৰাষ্ট্ৰীয় মানৱাধিকাৰৰ মানদণ্ড উলংঘা কৰে।

এই আইনখন ৰূপায়ণৰ বাবে ৩০টা চৰকাৰী সংস্থাক দায়িত্ব অৰ্পণ কৰা হৈছে।

এই আইনৰ অধীনত জনসাধাৰণে আনৰ নিয়ম উলংঘাৰ সন্দৰ্ভত প্ৰতিবেদন বা ৰিপৰ্ট কৰিব পাৰে।

সমালোচনা

এতেমাদ কাকতে দাবী কৰিছিল যে এই আইনে ইৰানৰ বাবে সুৰক্ষা জনিত সমস্যাৰ সৃষ্টি কৰিব।

তথ্যসূত্ৰ

বাহ্যিক সংযোগ

متن نهایی قانون «حمایت از خانواده از طریق ترویج فرهنگ عفاف و حجاب»

শ্ৰেণী:ইৰান
গ্ৰেচ কুজুৰ

গ্ৰেচ কুজুৰ (হিন্দী: ग्रेस कुजूर, ইংৰাজী: Grace Kujur; জন্ম: ৩ এপ্ৰিল ১৯৪৯) এগৰাকী ভাৰতীয় আদিবাসী লেখিকা আছিল। তেওঁৰ জন্ম হৈছিল ১৯৪৯ চনত ঝাৰখণ্ডৰ ৰাঁচীত। তেওঁৰ মাতৃভাষা আছিল 'কুড়ুখ'। তেওঁৰ পিতৃৰ নাম আছিল পৈত্ৰিক কুজুৰ আৰু মাতৃৰ নাম আছিল আছিল ৰুথ কেৰকেট্টা। পিতৃ আছিল হস্পিতালৰ কম্পাউণ্ডাৰ আৰু মাতৃ আছিল হেল্থ ভিজিটৰ।

প্ৰাথমিক জীৱন আৰু কেৰিয়াৰ

তেওঁৰ প্ৰাৰম্ভিক আৰু উচ্চ শিক্ষা ৰাঁচীতে সম্পূৰ্ণ হৈছিল। ১৯৭৬ চনত তেওঁ অল ইণ্ডিয়া ৰেডিঅ'ত প্ৰগ্ৰেম কৰডিনেটৰ হিচাপে যোগদান কৰিছিল।ইয়াৰ সমানে সমানে তেওঁ ৰাঁচী, পটনা, দিল্লী, ভাগলপুৰ আদি ঠাইতো সেৱা আগবঢ়াইছিল। পিছলৈ তেওঁ পৰিচালক হিচাপে কাম কৰিছিল। ২০০৮ চনত তেওঁ অল ইণ্ডিয়া ৰেডিঅ'ৰ পৰা ডাইৰেক্টৰ জেনেৰেল হিচাপে অৱসৰ গ্ৰহণ কৰিছিল।

সাহিত্য কৰ্ম

কুজুৰে ১৯৬৬ চনত লিখা মেলা কাম আৰম্ভ কৰে। তেওঁ মুখ্যতঃ হিন্দী ভাষাত লিখিছিল। তেওঁৰ কবিতাসমূহ 'হিন্দুস্তান', 'আজ', 'যুদ্ধৰত আম আদমী', 'আৰ্যবৰ্ত্ত', 'ঝাৰখণ্ডী ভাষা সাহিত্য সংস্কৃতি অখড়া' আদি বিভিন্ন পত্ৰিকাত প্ৰকাশিত হৈছিল। 'কলম উগলতী আগ', 'লোকপ্ৰিয় আদিবাসী কবিতাএ',, 'কলম কো তীৰ হোনে দ' আদি কাব্য সংকলনত তেওঁৰ কবিতাসমূহ সন্নিৱিষ্ট কৰা হৈছে। তেওঁ অনাতাঁৰ নাটকো লিখিছিলে। সমাজত প্ৰচলিত অন্ধবিশ্বাস ডাইনীৰ ওপৰত তেওঁ 'মহুৱা গিৰে আধী ৰাত' নামৰ এখন জনপ্ৰিয় অনাতাঁৰ নাটক লিখিছিল।

তথ্যসূত্ৰ

শ্ৰেণী:আদিবাসী মহিলা
শ্ৰেণী:লেখিকা
শ্ৰেণী:ভাৰতীয় মহিলা কবি
মানাহ বিধানসভা সমষ্টি

মানাহ বিধানসভা সমষ্টি (ইংৰাজী: Manas Assembly constituency) হৈছে উত্তৰ-পূব ভাৰতৰ অসম ৰাজ্যৰ ১২৬ টা বিধানসভা সমষ্টিৰ ভিতৰত অন্যতম। ২০২৩ চনত অসমৰ সংসদীয় আৰু বিধানসভা সমষ্টিসমূহৰ পুনৰ নিৰ্ধাৰণ প্ৰক্ৰিয়াৰ সময়ত বাক্সা জিলাত এই নতুন সমষ্টিটো গঠন কৰা হয়।

এই সমষ্টিটো বাক্সা জিলাৰ অন্তৰ্গত আৰু ই কোকৰাঝাৰ লোকসভা সমষ্টিৰ এক অংশ হিচাপে চিহ্নিত। সমষ্টিটো কোনো শ্ৰেণীৰ প্ৰাৰ্থীৰ বাবে সংৰক্ষিত নহয় (অৰ্থাৎ সাধাৰণ শ্ৰেণীৰ)।

বিধানসভাৰ সদস্যসকল

বৰ্ষ
বিধায়ক
ৰাজনৈতিক দল
২০২৬
থানেশ্বৰ বসুমতাৰী
বডৌলেণ্ড পিপলছ ফ্ৰণ্ট

নিৰ্বাচনী ফলাফল

২০২৬ চনৰ বিধানসভা নিৰ্বাচন

২০২৩ চনৰ সমষ্টি পুনৰ নিৰ্ধাৰণৰ পিছত ২০২৬ চনৰ অসম বিধানসভা নিৰ্বাচনত মানাহ সমষ্টিত প্ৰথমবাৰৰ বাবে ভোটগ্ৰহণ অনুষ্ঠিত হয়। এই নিৰ্বাচনত বড়োলেণ্ড পিপলছ ফ্ৰণ্ট দলৰ প্ৰাৰ্থী থানেশ্বৰ বসুমতাৰীয়ে বিজয় সাব্যস্ত কৰে। ভাৰতৰ নিৰ্বাচন আয়োগৰ আধিকাৰিক ফলাফল অনুসৰি নিৰ্বাচনৰ সবিশেষ তলত দিয়া ধৰণৰ:

লগতে চাওক

বাক্সা জিলা
অসম বিধানসভাৰ সমষ্টিসমূহৰ তালিকা

তথ্যসূত্ৰ
সত্যপ্ৰেম কি কথা (চলচ্চিত্ৰ)

সত্যপ্ৰেম কী কথা হৈছে সমীৰ বিদৱান পৰিচালিত এখন আগন্তুক ভাৰতীয় হিন্দী ভাষাৰ সংগীতৰ ৰোমান্টিক নাটক ছবি। নাডিয়াডৱালা গ্ৰেণ্ডছন এণ্টাৰটেইনমেণ্ট আৰু নমহ পিকচাৰ্ছৰ যৌথ প্ৰযোজনা এই ছবিখনত অভিনয় কৰিছে কাৰ্তিক আৰ্য্যান আৰু কিয়াৰা আদৱানীয়ে।

২০২১ চনৰ জুন মাহত ঘোষণা কৰা ছবিখনৰ প্ৰধান ফটোগ্ৰাফী ২০২২ চনৰ ছেপ্টেম্বৰৰ পৰা আৰম্ভ হৈছিল আৰু ২০২৩ চনৰ এপ্ৰিল মাহত সমাপ্ত হৈছিল।২০২৩ চনৰ ২৯ জুনত ছবিখন থিয়েটাৰত মুক্তি পোৱাৰ কথা।

কলা-কুশলী

কাৰ্তিক আৰ্য্যান: সত্যপ্ৰেম "সত্তু" আগৰৱালাৰ চৰিত্ৰত
কিয়াৰা আদৱানী: কথা দেশাইৰ চৰিত্ৰত
গজৰাজ ৰাও: সত্তুৰ পিতৃ হিচাপে
সুপ্ৰিয়া পাঠক: সত্তুৰ মাতৃ হিচাপে
ৰাজপাল যাদৱ
সিদ্ধাৰ্থ ৰাণ্ডেৰিয়া
অনুৰাধা পেটেল

মুক্তি

সত্যপ্ৰেম কী কাহিনী ২০২৩ চনৰ ২৯ জুনত মুক্তি পোৱাৰ কথা।

তথ্য সংগ্ৰহ

শ্ৰেণী:২০২৩ বৰ্ষৰ চলচ্চিত্ৰ
মণিভদ্ৰ

Category:Articles having same image on Wikidata and Wikipedia
মণিভদ্ৰ বা মণিগ্ৰীৱ হৈছে এজন অন্যতম প্ৰধান যক্ষ৷ তেওঁ প্ৰাচীন ভাৰতৰ জনপ্ৰিয় দেৱতা আছিল। তেওঁ ধন-সম্পত্তিৰ অধিষ্ঠাতা যক্ষৰাজ কুবেৰৰ পুত্ৰ আৰু নলকুবেৰৰ ভ্ৰাতৃ। নাৰদৰ দ্বাৰা শাপগ্ৰস্ত হৈ তেওঁ নলকুবেৰৰ সৈতে যমজ অৰ্জুন গছৰ ৰূপ পাইছিল। পিছলৈ শিশু কৃষ্ণৰ স্পৰ্শত দুয়ো মুক্তিলাভ কৰে।

চিত্ৰায়ন

যক্ষ মণিভদ্ৰৰ কেইবাটাও সুপৰিচিত প্ৰতিমূৰ্তি উদ্ধাৰ কৰা হৈছে। ইয়াৰে আটাইতকৈ পুৰণি দুই প্ৰতিকৃতি হ'ল:

পৰ্খামৰ যক্ষ মণিভদ্ৰ

মথুৰাৰ ওচৰৰ পৰ্খামৰ যক্ষ মণিভদ্ৰৰ (খ্ৰীষ্টপূৰ্ব ২০০ – খ্ৰীষ্টপূৰ্ব ৫০) মূৰ্তিটোৰ উচ্চতা ২.৫৯ মিটাৰ। শৈলী আৰু শিলালিপিৰ পুৰাতাত্ত্বিক বিশ্লেষণৰ ভিত্তিত এই মূৰ্তিটো খ্ৰীষ্টপূৰ্ব দ্বিতীয় শতিকাৰ মাজভাগৰ বুলি ঠাৱৰ কৰা হৈছে। শিলালিপিত লিখা আছে, "কুনিকাৰ শিষ্য গোমিটকৰ দ্বাৰা নিৰ্মিত। আঠজন ভাতৃ, মণিভদ্ৰ মণ্ডলীৰ ("পুগা") সদস্যই স্থাপন কৰা।" এই শিলালিপিটোৱে ইংগিত দিয়ে যে মূৰ্তিটোৱে যক্ষ মণিভদ্ৰক প্ৰতিনিধিত্ব কৰে। জন বৰ্ডমেনৰ মতে এই পোছাকৰ আৰ্হি গ্ৰীক শিল্পৰ পৰা আহৰণ কৰা হৈছে। একেধৰণৰ মূৰ্তিৰ বৰ্ণনা কৰি জন বৰ্ডমেনে লিখিছে:, "ইয়াৰ কোনো স্থানীয় পূৰ্বসূৰী নাই আৰু দেখাত গ্ৰীক লেট আৰ্কাইক পদ্ধতিৰ দৰেই।"

পদ্মৱতী পাৱায়ৰ যক্ষ মণিভদ্ৰ

পদ্মাৱতী পাৱায়ৰ যক্ষ মণিভদ্ৰ ৷ প্ৰতিমূৰ্তিৰ তলত থকা শিলালিপিত মণিভদ্ৰ উপাসকৰ এটা দলৰ কথা উল্লেখ আছে।

দুয়োটা ভাস্কৰ্য্য সাধাৰণ মানৱ শৰীৰৰতকৈ ডাঙৰ। ইয়াক মৌৰ্য বা শুংগ যুগৰ বুলি ধাৰণা কৰা হয়। ৰাম কিংকৰ বেইজে প্ৰেৰণা হিচাপে পৰ্খাম যক্ষক ব্যৱহাৰ কৰি বৰ্তমান দিল্লীৰ ভাৰতীয় ৰিজাৰ্ভ বেংকৰ সন্মুখত স্থিত যক্ষৰ প্ৰতিমূৰ্তি খোদিত কৰিছিল৷

হিন্দু ধৰ্ম

মণিভদ্ৰ কুবেৰ আৰু তেওঁৰ পত্নী ভদ্ৰাৰ পুত্ৰ ৷ তেওঁৰ নলকুবেৰ নামৰ এজন ভাতৃ আছিল ৷ ৰামায়ণত মণিভদ্ৰই লংকা ৰক্ষাৰ বাবে ৰাৱণৰ লগত যুদ্ধ কৰিছিল যদিও বিফল হৈছিল। মহাভাৰতত কুবেৰৰ সৈতে মণিভদ্ৰক যক্ষৰ প্ৰধান বুলি উল্লেখ কৰা হৈছে। অৰ্জুনে তেওঁক পূজা কৰিছিল। ভাগৱততব্দুই ভাতৃৰ বিষয়ে এটা কাহিনী বৰ্ণনা কৰা হৈছে। এবাৰ মণিভদ্ৰ আৰু নলকুবেৰে গংগা নদীত নিজ নিজ পত্নী বা অপ্সৰাৰ সৈতে জলকেলি কৰি আছিল। তেওঁলোকে সুৰাপান কৰি বস্ত্ৰহীন অৱস্থাত আছিল। যেতিয়া দেৱৰ্ষি নাৰদ সেইফালেৰে পাৰ হৈ যায় তেতিয়া মহিলাসকলে নিজকে বস্ত্ৰাবৃত কৰে যদিও যক্ষ ভাতৃদ্বয়ে সুৰাপান কৰি স্ব-গৰিমা গাবলৈ ধৰে। নাৰদে তেওঁলোকক শিক্ষা দিবলৈ দুয়োকে অৰ্জুন গছলৈ পৰিণত কৰি বিষ্ণু অৱতাৰৰ দ্বাৰা মুক্ত হ’বলৈ অভিশাপ দিয়ে। দ্বাপৰ যুগত শিশু কৃষ্ণক মাটি খোৱাৰ শাস্তি হিচাপে মাতৃ যশোদাই উৰালত বান্ধিছিল। কৃষ্ণই উৰালেৰে গছ দুজোপা উভালি নলকুবেৰ আৰু মণিগ্ৰীৱক অভিশাপৰ পৰা মুক্ত কৰে।

অন্যান্য কিংবদন্তি

মণিভদ্ৰক নামৰ আন এক ব্যক্তিক শিৱৰ অৱতাৰ বুলিও উল্লেখ কৰা হৈছে যাক তেওঁ ক্ৰোধান্বিত হ'লে যুদ্ধৰ বাবে আহ্বান কৰিছিল। মণিভদ্ৰই শিৱৰ আন এক অৱতাৰ বীৰভদ্ৰৰ সৈতে জলন্ধৰৰ সৈন্যক ধ্বংস কৰিছিল। শিৱৰ অৱতাৰ আৰু যক্ষপ্ৰধান একেগৰাকী মণিভদ্ৰ হ’ব পাৰে যদিও তাৰ কোনো নিশ্চিতি নাই। মণিভদ্ৰ সমুদ্ৰ যাত্ৰী, বিশেষকৈ দূৰৈৰ দেশত ব্যৱসায়ৰ বাবে সাগৰলৈ ওলাই অহা বণিকসকলৰো দেৱতা।

বৌদ্ধ ধৰ্ম

সম্যুক্ত নিকায়ত মণিভদ্ৰই মগধৰ মণিমালা চৈত্যত বাস কৰা বুলি কোৱা হৈছে৷

জৈন ধৰ্ম

মণিভদ্ৰক যক্ষ হিচাপে বিশেষকৈ তপ গচ্ছাৰ সৈতে জড়িত জৈনসকলে পূজা কৰে৷ মণিভদ্ৰ যক্ষ গুজৰাটৰ জৈনসকলৰ মাজত জনপ্ৰিয় অৰ্ধদেৱতা। সাধাৰণ উপস্থাপনত তেওঁক বহু দন্তযুক্ত হস্তী ঐৰাৱতৰ সৈতে দেখুওৱা হৈছে।

তথ্য সংগ্ৰহ

উৎসসমূহ

শ্ৰেণী:ৰামায়ণৰ চৰিত্ৰ
শ্ৰেণী:হিন্দু দেৱতা
ছোটী ছোটী বাতেঁ

ছোটী ছোটী বাতেঁ অভিনেতা মোতীলালৰ পৰিচালনাত ১৯৬৫ চনত নিৰ্মিত এখন ভাৰতীয় হিন্দী পাৰিবাৰিক নাট্যধৰ্মী ছবি। তেওঁৰ ঘৰুৱা বেনাৰ ৰাজবংশী প্ৰডাকচনছৰ অধীনত পৰিচালক, লেখক আৰু প্ৰযোজক হিচাপে তেওঁৰ একমাত্ৰ ছবি আছিল। ইয়াত মোতীলাল, নাদিৰা আৰু মোতীসাগৰে মুখ্য চৰিত্ৰত অভিনয় কৰিছে।

ছবিখনৰ সংগীত ৰচনা কৰিছিল অনিল বিশ্বাসে। বলীউডৰ পৰা অৱসৰ গ্ৰহণ কৰি অল ইণ্ডিয়া ৰেডিঅ’ত যোগদান কৰাৰ পূৰ্বে এইখন তেওঁৰ অন্তিম ছবি আছিল। ছবিখন মুকেশে কণ্ঠদান কৰা "জিন্দগী খোৱাব হ্যায় ‘থা হামেঁ ভি পতা" আৰু লতা মংগেশকাৰ-মুকেশৰ দ্বৈতকণ্ঠৰ "জিন্দেগী কা আজব আফছানা হ্যায়" গীত দুটাৰ বাবে প্ৰখ্যাত। [2] নৃত্য ৰচনা কৰিছিল কথকৰ সংকেতক লাচু মহাৰাজে, যিয়ে মোগল-ই-আজম (১৯৬০) আৰু পাকীজাৰো নৃত্য ৰচনা কৰিছিল (১৯৭২)।

১৯৪০ দশকৰ পৰা ১৯৬০ দশকলৈ বিখ্যাত চৰিত্ৰ অভিনেতা মোতীলাল ৰাজবংশে এই ছবিখনৰ জৰিয়তে পৰিচালক হিচাপে আত্মপ্ৰকাশ কৰে। কিন্তু ছবিখন মুক্তি পোৱাৰ আগতেই তেওঁৰ মৃত্যু হয় আৰু সমালোচকৰ প্ৰশংসা পোৱাৰ পিছতো বক্স অফিচত এই অফবিট পাৰিবাৰিক ড্ৰামা ছবিখন ফ্লপ হয়।

সংগীত পৰিচালক অনিল বিশ্বাসে কয় যে মোতীলাল চিকিৎসালয়ত পৰি থকাৰ বাবে তেওঁৰ দূৰ সম্পৰ্কীয় ভায়েক গায়ক মুকেশে ছবিখনৰ পোষ্ট প্ৰডাকচনৰ তদাৰক কৰিছিল।

ত্ৰয়োদশ ৰাষ্ট্ৰীয় চলচ্চিত্ৰ বঁটাত ছোটী ছোটী বাতেঁই তৃতীয় শ্ৰেষ্ঠ পূৰ্ণদৈৰ্ঘ্য ছবিৰ বাবে আৰু লগতে শ্ৰেষ্ঠ কাহিনীৰ বাবে মৰণোত্তৰভাৱে মোতীলালে চাৰ্টিফিকেট অফ মেৰিট লাভ কৰে।

কাহিনীৰ সাৰাংশ

পত্নীৰ মৃত্যু আৰু অৱসৰ লোৱাৰ পিছত মোতীলালে উপলব্ধি কৰে যে তেওঁৰ সন্তানে আচলতে তেওঁক ওচৰত নিবিচাৰে। সিহঁত নিজৰ জীৱনক আৰু নিজৰ পৰিয়ালক লৈ ব্যস্ত। নিজে চলিবৰ বাবে প্ৰয়োজনীয়খিনি ৰাখি তেওঁ নিজৰ সম্পত্তি সন্তানক হস্তগত কৰে আৰু অকলে থাকিবলৈ গাঁও এখনলৈ গুচি যায়। গাঁওত তেওঁ নিজৰ সাঁচতীয়া ধনেৰে কিছুমান কল্যাণমূলক কামো কৰে। ইয়াতে তেওঁ উগ্ৰ চিন্তাধাৰাৰ শান্তা নামৰ ছোৱালী এজনী লগ পায়। তেওঁলোকৰ মাজত বন্ধুত্ব হয়; কিন্তু এজন স্বাৰ্থপৰ ব্যক্তিৰ প্ৰৰোচনাত গাঁৱৰ মানুহে তেওঁলোকৰ সম্পৰ্কক ভুল বুজে। অৱশেষত এই ভুল বুজাবুজিয়ে মোতীলালৰ মৃত্যু মাতি আনে।

অভিনয় শিল্পী

মোতীলাল (মোতীলাল)
নাদিৰা (শান্তা)
মোতী সাগৰ (সুৰেশ, মোতীলালৰ পুত্ৰ)
মঞ্জু
কুমাৰ
মুবাৰক
কৃষ্ণ ধাৱান (গিৰিশ, মোতীলালৰ অধিবক্তা)
সংগীতা
মৃদুলা
দয়া দেৱী

বঁটা

ত্ৰয়োদশ ৰাষ্ট্ৰীয় চলচ্চিত্ৰ বঁটা (১৯৬৫)
তৃতীয় শ্ৰেষ্ঠ পূৰ্ণদৈৰ্ঘ্য ছবি (অল ইণ্ডিয়া চাৰ্টিফিকেট অফ মেৰিট)
শ্ৰেষ্ঠ কাহিনী- মোতীলাল (মৰণোত্তৰ ভাবে)

তথ্যউৎস

গ্ৰন্থপঞ্জী

বাহ্যিক সংযোগ

শ্ৰেণী:১৯৬৫ বৰ্ষৰ চলচ্চিত্ৰ
শ্ৰেণী:হিন্দী চলচ্চিত্ৰ
শ্ৰেণী:তৃতীয় শ্ৰেষ্ঠ পূৰ্ণদৈৰ্ঘ্য ছবিৰ ৰাষ্ট্ৰীয় চলচ্চিত্ৰ বঁটা বিজয়ী
ক

ক অসমীয়া ব্যঞ্জনবৰ্ণ মালাৰ প্ৰথম আখৰ। ব্যঞ্জনবৰ্ণৰ উচ্চাৰণত হাঁওফাঁওৰ পৰা ওলাই অহা বায়ু মুখৰ ভিতৰত ক'ৰবাত অকণমান হ’লেও বাধাপ্ৰাপ্ত হয়; স্বৰতন্ত্ৰী সঞ্চালিত হ'বও পাৰে বা নহ'বও পাৰে। 'ক'ও এটি ব্যঞ্জন বৰ্ণ, সেয়ে 'ক' উচ্চাৰণ কৰোঁতেও বায়ু মুখৰ ভিতৰত বাধাপ্ৰাপ্ত হয়। ব্ৰেইল্ত 'ক'-ক এনেদৰে লিখা যায়।

স্বৰবৰ্ণৰ লগত যোগ হ'লে

স্বৰবৰ্ণ 'ক'ৰ লগত যোগ হ'লে
অক
আ কা
ইকি
ঈকী
উকু
ঊকূ
ঋকৃ
একে
ঐকৈ
ওকো
ঔকৌ

যুক্তবৰ্ণ (ক যোগ)

পৃথকৰূপত
যুক্তৰূপ
শব্দ
ক্ + ক
ক্ক
বৃক্ক
ক্ + ট
ক্ট
অক্টোবৰ
ক্ + ত
ক্ত
ভক্ত, ৰক্ত
ক্ + ম
ক্ম
ৰুক্মিণী
ক্ + য
ক্য
বাক্য, চাণক্য
ক্ + ৰ
ক্ৰ
বক্ৰ, শুক্ৰ
ক + ল
ক্ল
ক্লেশ, শুক্ল, শুক্লা
ক্ + ষ
ক্ষ
ক্ষমা, বৃক্ষ
ক্ + ষ + ণ
ক্ষ্ণ
তীক্ষ্ণ
ক্ + ষ + ম
ক্ষ্ম
সূক্ষ্ম
ক্ + ষ + য
ক্ষ্য
ভক্ষ্য
ক্ + স
ক্স
বাক্স, ৰিক্সা

'ক'ৰে আৰম্ভ শব্দৰ উদাহৰণ

কলম
কল
কাউৰী
কাপোৰ
কৃষ্ণ
কৃষি
কাণ
কমলা
কুঁহিয়াৰ
কলাক্ষেত্ৰ
কবিতা
কুকুৰ
কুকুৰা
কম্পিউটাৰ
কীৰ্তন ঘোষা
কলিয়াপানী
কঠিন
কাৱৈ
কুৰি
কনী
কাঠ
কাহিনী
কাম
কলহ
কলা
কৰৈগুৰি
কৰ্মশালা

ইউনিক’ড

অসমীয়া কৰ বাবে ইউনোক'ডত কোনো পৃথক স্থান নাই, সেয়েহে অসমীয়া ৱিকিপিডিয়াকে ধৰি বহুতো অন্য ৱেবছাইট আদিয়ে "বেংগালি লেটাৰ ক" (BENGALI LETTER KA)কে অসমীয়া কৰ বাবে ব্যৱহাৰ কৰিছে। এই 'ক'ৰ ক'ড হ'ল U+0995। যদিও এই আখৰৰ নাম ইউনিকোডে মাজতে "বেংগালি আছামিজ ক" কৰিছিল, পিচে এই আখৰৰ নাম পুনৰ বেংগালি লেটাৰ ক কৰা হ'ল। গুৱাহাটী বাপ্টিষ্ট গিৰ্জাৰ পেষ্টৰ আজিজুল হকৰ মতে অসম চৰকাৰে দুই বিপৰীত দাবী কৰি চিঠি দিয়াৰ বাবে এনে হ'ল।

চিহ্ন ইউনিক’ড ক’ড নম্বৰ ইউনিক’ডত বিৱৰণ
ক U+0995 BENGALI LETTER KA

তথ্যসংগ্ৰহ

শ্ৰেণী:অসমীয়া ব্যঞ্জনবৰ্ণ‎